b'\n_START_ARTICLE_\nWandsworth Parks Police\n_START_PARAGRAPH_\nWandsworth Parks Police er en lokal, britisk politistyrke som har ansvaret for \xc3\xa5 h\xc3\xa5ndheve lov og orden i offentlige parker og friarealer i Wandsworth i London. Styrken ble opprettet i 1981 og bestod opprinnelig av \xc3\xa5tte konstabler, men har etter hvert vokst til 32 konstabler samt et antall reservekonstabler som bist\xc3\xa5r ved store arrangementer i parkene. Det er ogs\xc3\xa5 et antall sivilt ansatte ved politistyrkens 24-timers operasjonssenter. Wandsworth Parks Police har ogs\xc3\xa5 ansvaret for distriktets hundeoppsyn og gatepatrulje._NEWLINE_Politikonstablene patruljerer 24 timer i d\xc3\xb8gnet til fots, p\xc3\xa5 sykkel og i bil. Ansvarsomr\xc3\xa5det omfatter alle parker, haver, friarealer, rekreasjonsomr\xc3\xa5der, gravlunder, lekeplasser, naturreservater og allmenninger i distriktet. Wandsworth Parks Police har hovedkvarter i Battersea Park.'